รายการเดินหน้าประเทศไทย : มติคณะรัฐมนตรีฉบับประชาชน วันที่ 8 สิงหาคม 2560
คณะรัฐมนตรีอนุมัติงบกลางปี 2560 รายการเงินสำรองจ่ายเพื่อกรณีฉุกเฉินจำเป็นในกรอบวงเงินงบประมาณ 1,685 ล้านบาท เพื่อช่วยเหลือเยียวยาเกษตรกร ที่ได้รับผลกระทบจากอุทกภัยเนื่องจากพายุตาลัสและพายุเซินกา ครัวเรือนละ 3,000 บาท ซึ่งที่ผ่านมามีเกษตรกร โดยเฉพาะเกษตรกรในพื้นที่ภาคเหนือและตะวันออกเฉียงเหนือและภาคกลางได้รับผลกระทบจากพายุ  36 จังหวัด มีพื้นที่การเกษตรได้รับผลกระทบประมาณ 4.44 ล้านไร่ พื้นที่เพาะเลี้ยงสัตว์น้ำได้รับผลกระทบ 27,456 ไร่ กระชัง 416 ตร.ม. สัตว์ได้รับผลกระทบ 1,179,592 ตัว และแปลงหญ้าอีก 417 ไร่

คณะรัฐมนตรีมีมติอนุมัติงบประมาณรายจ่ายประจำปี เพื่อชดเชยดอกเบี้ยตามโครงการพักชำระหนี้ต้นเงินและลดดอกเบี้ยให้สมาชิกสหกรณ์ / กลุ่มเกษตรกรที่ปลูกข้าว ปีการผลิต 2559/60 ในอัตราร้อยละ 3 ต่อปี ระยะเวลา 2 ปี (ปีละ 767.908 ล้านบาท) กรอบวงเงินงบประมาณรวม 1,535.816 ล้านบาท  


คณะรัฐมนตรีอนุมัติจัดสรรเงินจากกองทุนสงเคราะห์เกษตรกรให้กรมปศุสัตว์ สำหรับดำเนินการตามโครงการสนับสนุนปัจจัยการผลิตปศุสัตว์ "โคบาลบูรพา"  โดยมีกำหนดชำระคืนสำหรับกิจกรรมส่งเสริมอาชีพเลี้ยงโคเนื้อภายใน 6 ปี และกิจกรรมส่งเสริมอาชีพเลี้ยงแพะภายใน 5 ปี ระยะเวลาโครงการ พ.ศ. 2560 - 2565 โดยอนุมัติวงเงินยืม (เงินหมุนเวียน) จำนวน 358.80 ล้านบาท อัตราดอกเบี้ยร้อยละ 0 ต่อปี ระยะเวลาปลอดการชำระหนี้ สำหรับกิจกรรมส่งเสริมอาชีพเลี้ยงโคเนื้อ ใน 3 ปีแรก และกิจกรรมส่งเสริมอาชีพเลี้ยงแพะใน 2 ปีแรก

คณะรัฐมนตรีเห็นชอบร่างพระราชบัญญัติการพัฒนาการกำกับดูแลและบริหารรัฐวิสาหกิจ พ.ศ. ....   โดยตัวกฏหมาย พ.ร.บ.พัฒนารัฐวิสาหกิจจะเป็นหัวใจสำคัญในการปฏิรูปรัฐวิสาหกิจ